Nyt byggemateriale absorberer CO2 fra luften

Glem grøn beton, lavcement og klimakompensation. Forskere på Worcester Polytechnic Institute (WPI) i USA har udviklet et nyt byggemateriale, der går skridtet videre: Det fjerner CO2 fra atmosfæren, mens det bliver produceret. Og så hærder det på timer i stedet for uger.

Materialet hedder ESM – Enzymatic Structural Material – og trods det knastørre navn gemmer der sig noget, der mest af alt minder om byggebranchens svar på en revolution. I stedet for at brænde kalk ved høje temperaturer – som i cementproduktionen – bruger forskerne en biologisk proces, hvor enzymer omdanner CO2 til små mineralpartikler. De bindes og hærder ved helt milde forhold, uden den energitunge proces som beton kræver.

Fra klimasynder til klimasluger

Beton er verdens mest brugte byggemateriale, men også en af de største klimasyndere. Professor og forskningsleder Nima Rahbar siger det rent ud:

– Beton står for næsten otte procent af de globale CO2-udledninger. Vi er nødt til at gentænke hele materialet. Vores metode reducerer ikke kun udledninger – den fanger CO2.

Og tallene er vilde: En kubikmeter ESM optager over seks kilo CO2. En kubikmeter almindelig beton udleder cirka 330 kilo CO2. Med andre ord: Det her er ikke bare en forbedring – det er et systemskifte.

Hærder på timer – og kan genbruges

ESM er formbart, slidstærkt og kan justeres i styrke afhængigt af opgaven. Det kan ovenikøbet genbruges og repareres, hvilket kan sænke både byggeomkostninger og ressourcespild markant. Frem for at smadre og støbe nyt, kan ESM-komponenter genfødes i nye former.

Forskerne ser et væld af mulige anvendelser:

Hurtigt byggeri i katastrofeområder, hvor materialer skal være lette, stærke og lynhurtige at producere.

Billige boliger, hvor lav energiindsats og hurtig hærdning kan få budgetterne til at hænge sammen.

Klimavenlig infrastruktur, der ikke bare reducerer udledninger – men direkte modvirker dem.

Teknologien er stadig i testfasen, og der ligger skalering, standarder og certificering foran forskerne. Men gennembruddet – offentliggjort i tidsskriftet Matter – peger på en fremtid, hvor bygninger ikke længere er passive klimabelastninger, men aktive CO2-støvsugere. Som Rahbar selv siger:

– Hvis bare en brøkdel af verdens byggeprojekter skifter til materialer som ESM, kan effekten blive enorm.

Hvis han får ret, kan fremtidens byggerier bogstaveligt talt være med til at rydde op efter fortidens. Og det er svært ikke at blive en smule begejstret over.

Nyt byggemateriale absorberer CO2 fra luften