Mazda Vision X-Coupe fanger CO2 mens den kører

Mazda har trukket klædet af et yderst interessant koncept på Tokyo-messen – Vision X-Coupe. Nej, det er ikke en elbil, men en plugin-hybrid med 503 hestekræfter, en genoplivet wankelmotor og et løfte om, at jo mere du kører, jo mere CO2 fjerner du fra atmosfæren. Jep, du læste rigtigt.

Under den lange, lave og muskuløse form gemmer der sig et plug-in hybridsystem, hvor en to-rotors turboladet wankelmotor arbejder sammen med elmotorer. Resultatet: 503 hestekræfter, 800 kilometers samlet rækkevidde – og 160 kilometer på el alene.

Men det mest opsigtsvækkende er ikke kræfterne. Det er Mazdas ambition om, at bilen skal fange CO2, mens den kører. Ifølge Mazdas topchef Masahiro Moro arbejder producenten på et system kaldet Mazda Mobile Carbon Capture, som suger CO2 direkte fra udstødningen.

”Vi ser en fremtid, hvor jo flere kilometer du kører, jo mere CO2 hjælper du med at fjerne,” siger Moro.

Mazda Vision X-Coupé kører 160 kilometer på el alene.

Fra alger til benzin

Mazda går desuden i laboratoriet for at finde brændstof i søer og hav. Den japanske producent har nemlig udviklet en kulstofneutral benzin lavet af mikroalger. I dag tager det to uger at udvinde en liter fra en 11.000 liters tank – ikke ligefrem en benzinpumpeeffektiv proces, men som teknologidemonstration viser det, hvor langt Mazda er villig til at gå for at forene miljø og motorlyd.

Restprodukterne fra algeproduktionen kan ifølge Mazda bruges som fødevarer eller gødning. Altså: fra havvand til høst.

Designarv og drøm

Vision X-Coupe viderefører Mazdas Kodo-designsprog – men her i en mere dramatisk og futuristisk version. De lange linjer og lave proportioner vækker minder om RX-Vision-konceptet og klassiske GT-biler. Indvendigt finder man et minimalistisk cockpit i læder og metal, hvor alt peger mod føreren – præcis som Mazda-fans elsker det.

Et kig indenfor …

Selv om Vision X-Coupe næppe rammer danske veje i sin nuværende form, sender den et klart signal: Mazda opgiver ikke benzinmotoren – de vil gøre den bæredygtig. Og hvor konkurrenterne går fuld el, vælger Mazda en hybridvej, der taler til dem, der elsker at køre – men ikke elsker dårlig klimakarma.

Hvis Mazdas teknologi med CO2-opsamling og algebrændstof nogensinde bliver virkelighed, kan mærket få en helt ny rolle i den grønne omstilling: som bilproducenten, der gør køreglæde klimaneutral.

Mazda Vision X-Coupe fanger CO2 mens den kører